ESKOM-rekenings: R2,3 miljard agterstalligDie burgerregte-organisasie AfriForum is bekommerd oor die groeiende aantal uitstaande ESKOM-rekenings wat by plaaslike munisipaliteite regoor Suid-Afrika voorkom. Terwyl die land die afgelope week deur beurtkrag gekniehalter is, skuld Suid-Afrika se munisipaliteite dié elektrisiteitsverskaffer meer as R2.3 miljard. Volgens AfriForum dra die uitstaande skuld by tot druk op elektrisiteitverskaffing in die land. Mpumalanga se munisipaliteite skuld al meer R800 miljoen, terwyl Vrystaatse munisipaliteite R570 miljoen skuld. Volgens Tiaan Esterhuizen, hoof van AfriForum se gemeenskapstrukture, wil AfriForum weet wat munisipaliteite met die geld doen. “Belastingbetalers wat elke maand getrou hul rekenings betaal, het nie krag nie as gevolg van munisipaliteite se swak finansiële bestuur,” sê Esterhuizen. “Die groeiende getal uitstaande rekenings kan verdere probleme inhou indien ESKOM besluit om die hoëvolume-elektrisiteit (sg. “bulk electricity”), wat aan dorpe verskaf word, af te sny. Indien die munisipaliteite nie hul rekenings vereffen nie, gaan ESKOM geen ander opsie hê as om die kragtoevoer af te sny nie.” Volgens Esterhuizen moet munisipaliteite wat versuim om hul rekenings te betaal, se lisensies om krag te voorsien gekanselleer word. AfriForum meen dat die privatisering van elektrisiteitsbestuur onbekwame munisipaliteite sal uitskakel, wat probleme met elektrisiteitsvoorsiening die hoof sal bied. Die privatisering van elektrisiteitsvoorsiening kan ook invordering van skuld meer doeltreffend maak en meer akkurate rekenings aan verbruikers verskaf.